DNB kutter BSU-renten

DNB-kunder over 34 år får nå samme rente på BSU-kontoen som på en helt vanlig sparekonto.

ENDRER BETINGELSENE: Renten på BSU-kontoer i DNB faller fra 3,2 prosent til 0,55 prosent for alle over 34 år. Vis mer byoutline Foto: Stian Lysberg Solum NTB scanpix

Publisert: Publisert: 26. februar 2018 16:52

Spareproduktet Boligsparing for unge (BSU) skal hjelpe unge mellom 18 og 33 inn på boligmarkedet, blant annet via et skattefradrag på 20 prosent.

Når du fyller 34 år, kan du ikke lenger sette penger inn på BSU-kontoen, men renten forblir vanligvis den samme.

Nå sender storbanken DNB ut brev til alle sine BSU-kundene med nye betingelser.

DNB setter ned renten fra 3,2 prosent til 0,55 prosent når du har fylt 34 år. I praksis betyr det at BSU-kontoen din nå blir gjort om til en helt vanlig sparekonto.

De nye vilkårene vil tre i kraft fra 21. april 2018.

Informasjonssjef Even Westerveld i DNB forsvarer renteskrellen ved å vise til at banken har senket aldersgrensen for å starte med BSU-sparing til null år.

– For å få til dette, flytter vi samtidig aldersgrensen for når vi slutter å subsidiere boligsparingen til samme år som staten slutter å gi skattefradrag for den samme sparingen – altså 34 år, skriver Westerveld til E24.

Danske Bank: Flytt til oss



Elisabeth Realfsen i Finansportalen sier til Dinside at DNB-kunder som blir påvirket bør flytte over BSU-pengene sine til en annen bank med bedre rente.

Konkurrenten Nordea, som i dag tilbyr en rente på 3,2 prosent, sier at de «vurderer rentesituasjonen fortløpende».

– Men Nordea har ikke planer om å kutte renten på BSU for kunder over 34 nå, sier kommunikasjonssjef Synne Ekrem til E24.

Danske Bank har heller ingen planer å endre betingelsene for de eldre BSU-sparerne.

– Våre BSU-kunder har i dag BSU-rente på 3,25 prosent helt frem til pengene skal brukes på bolig, og vi har ingen planer om å endre dette, sier pressesjef Tina Berggård i Danske Bank Norge til E24.

DNB anbefaler pensjonssparing



Hun inviterer bankkunder til å flytte kontoen sin.

Er du over 34 år kan du likevel overføre BSU-kontoen dersom du ennå ikke har benyttet den, opplyser Berggård.

Ifølge Finansportalen er det generelt mer kronglete å overføre BSU-kontoer etter fylte 34 år. Har du mulighet, anbefaler de derfor at du flytter kontoen før den tid.

Westerveld i DNB sier han forstår at kunder gjerne skulle likt å spare i BSU med like høy rente etter fylte 34 år, som før.

– Samtidig vil det for disse kundene være lurt å begynne å tenke på pensjonssparing og kanskje sparing med noe høyere forventet avkastning, for eksempel fondssparing.